A BIZOTTSÁG (EU) 2022/741 VÉGREHAJTÁSI RENDELETE

(2022. május 13.)

a növényi és állati eredetű élelmiszerekben, illetve azok felületén található növényvédőszer-maradékok határértékeinek való megfelelés biztosítására, valamint a fogyasztók ilyen növényvédőszer-maradékokból eredő expozíciójának értékelésére irányuló, a 2023., a 2024. és a 2025. évre vonatkozó többéves összehangolt uniós ellenőrzési programról és az (EU) 2021/601 végrehajtási rendelet hatályon kívül helyezéséről

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 29. cikke (2) bekezdésére,

mivel:

(1) Az 1213/2008/EK bizottsági rendelettel (2) létrejött az első többéves összehangolt közösségi ellenőrzési program, amely 2009-re, 2010-re és 2011-re vonatkozott. A program egymást követő rendeleteknek megfelelően folytatódott, amelyek közül a legutóbbi az (EU) 2021/601 bizottsági végrehajtási rendelet (3).

(2) Az Unióban az emberek étrendjének fő összetevőit harminc-negyven termék alkotja. Mivel a növényvédő szerek használata három év alatt jelentős változásokat mutat, a fogyasztók expozíciójának és az uniós jog alkalmazásának értékelése céljából előfordulásukat ezekben a termékekben hároméves ciklusokban kell ellenőrizni.

(3) Az Európai Élelmiszerbiztonsági Hatóság (a továbbiakban: a Hatóság) tudományos jelentést nyújtott be a peszticid-ellenőrzési program tervezésének vizsgálatáról (4). Következtetése szerint legalább 32 különböző termékből álló 683 mintavételi egység figyelembevételével, 0,75 %-os hibahatár mellett a szermaradék-határértékek túllépésének aránya 1 % felettire tehető. E minták begyűjtését a tagállamok között a lakosság létszámával arányosan kell elosztani, termékenként és évente legalább 12 mintával számolva.

(4) A korábbi uniós hatósági ellenőrzési programokból származó analitikai eredményeket figyelembe vették annak érdekében, hogy az ellenőrző programban szereplő növényvédő szerek biztosan reprezentatívak legyenek a használt növényvédő szerekre nézve.

(5) A Bizottság honlapján (5) megtalálható az „Élelmiszerekben és takarmányokban jelen lévő növényvédőszer-maradékok elemzésére vonatkozó minőség-ellenőrzési és hitelesítési eljárásokkal kapcsolatos iránymutatás”.

(6) Ha egy növényvédő szer maradékmeghatározása más hatóanyagokat, metabolitokat és/vagy bomlás- vagy reakciótermékeket is magában foglal, ezeket a vegyületeket külön-külön kell bejelenteni, amennyiben mérésük külön-külön történik (6).

(7) A tagállamok általi információszolgáltatásra vonatkozó végrehajtási intézkedéseket – mint például a növényvédőszer-maradékok elemzési eredményeinek megadásához használandó standard mintaleírás 2. változatát és a vegyi anyagok nyomon követéséről szóló jelentésekre vonatkozó iránymutatást – a tagállamok, a Bizottság és a Hatóság közösen állapította meg.

(8) A mintavételi eljárások tekintetében a 2002/63/EK bizottsági irányelvet (7) kell alkalmazni, amely a Codex Alimentarius Főbizottság által ajánlott mintavételi módszereket és eljárásokat foglalja magában.

(9) Értékelni kell továbbá, hogy az (EU) 2016/127 felhatalmazáson alapuló bizottsági rendelet (8) 4. cikkének, az (EU) 2016/128 felhatalmazáson alapuló bizottsági rendelet (9) 3. cikkének és a 2006/125/EK bizottsági irányelv (10) 7. cikkének a csecsemők és kisgyermekek számára készült élelmiszerekben érvényes szermaradék-határértékekre vonatkozó előírásai teljesülnek-e kizárólag a 396/2005/EK rendeletben szereplő szermaradék-meghatározásokat figyelembe véve.

(10) Az egyetlen szermaradék vizsgálatára irányuló módszereket illetően a tagállamok elemzési kötelezettségüket úgy is teljesíthetik, hogy olyan hatósági laboratóriumokat vesznek igénybe, amelyek már rendelkeznek a szükséges hitelesített módszerekkel.

(11) Az előző naptári évre vonatkozó információkat a tagállamoknak minden év augusztus 31-ig kell benyújtaniuk.

(12) Az egymást követő többéves programok közötti esetleges átfedés okozta zavarok elkerülése végett az (EU) 2021/601 végrehajtási rendeletet hatályon kívül kell helyezni. Helyénvaló azonban rendelkezni arról, hogy a rendelet továbbra is alkalmazandó legyen a 2022-ben vizsgált mintákra.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A tagállamok (11) a 2023., a 2024. és a 2025. évben az I. mellékletben felsorolt növényvédő szerek és termékek kombinációiból mintákat vesznek, és elemzik azokat. A termékenként elvégzendő mintavételek és elemzések számát a II. melléklet határozza meg.

2. cikk (1) A mintavételhez a tételeket véletlenszerűen kell kiválasztani. A mintavételi eljárásnak meg kell felelnie a 2002/63/EK irányelvnek, az egységek száma tekintetében is. (2) Az e rendelet I. mellékletében említett növényvédő szerek tekintetében történő elemzést valamennyi minta esetében – így a csecsemők és kisgyermekek számára készült élelmiszerekből és az ökológiai gazdálkodásból származó termékekből vett minták esetében is – a 396/2005/EK rendeletben előírt szermaradék-meghatározások szerint kell végezni. (3) A csecsemők és kisgyermekek számára készült élelmiszerekből vett minták elemzését a fogyasztásra kész termékekre vagy a gyártó utasításai alapján elkészített termékekre vonatkozóan kell elvégezni, figyelembe véve a 2006/125/EK irányelvben, valamint az (EU) 2016/127 és az (EU) 2016/128 felhatalmazáson alapuló rendeletben meghatározott szermaradék-határértékeket. Amennyiben az ilyen élelmiszerek mind a forgalomba hozott, mind az elkészített formában fogyaszthatók, az eredményeket a forgalomba hozott termékre vonatkozóan kell bejelenteni.

3. cikk A tagállamok a 2023-ban, 2024-ben és 2025-ben vizsgált minták elemzésének eredményeit 2024., 2025., illetve 2026. augusztus 31-ig nyújtják be a Hatóság által meghatározott elektronikus jelentéstételi formátumban. Ha egy növényvédő szer maradékmeghatározása több mint egy vegyületet (hatóanyagokat és/vagy metabolitokat vagy bomlás- vagy reakciótermékeket) foglal magában, a tagállamok az elemzési eredményeket a szermaradék teljes meghatározásának megfelelően adják meg. A szermaradék-meghatározásban szereplő valamennyi analitra vonatkozó eredményeket külön-külön kell megadni, ha ezeket külön-külön mérik.

4. cikk Az (EU) 2021/601 végrehajtási rendelet hatályát veszti. A 2022-ben vizsgált minták tekintetében azonban 2023. szeptember 1-jéig továbbra is alkalmazandó.

5. cikk Ez a rendelet 2023. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. május 13-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) A Bizottság 1213/2008/EK rendelete (2008. december 5.) a növényi és állati eredetű élelmiszerekben, illetve azok felületén található növényvédőszer-maradékok határértékének való megfelelés biztosítására, valamint a fogyasztók növényvédőszer-maradékoknak való kitettsége értékelésére irányuló, a 2009., 2010. és 2011. évre vonatkozó többéves összehangolt közösségi ellenőrzési programról (HL L 328., 2008.12.6., 9. o.).

(3) A Bizottság (EU) 2021/601 végrehajtási rendelete (2021. április 13.) a növényi és állati eredetű élelmiszerekben, illetve azok felületén található növényvédőszer-maradékok határértékeinek való megfelelés biztosítására, valamint a fogyasztók ilyen növényvédőszer-maradékokból eredő expozíciójának értékelésére irányuló, a 2022., 2023. és 2024. évre vonatkozó többéves összehangolt uniós ellenőrzési programról (HL L 127., 2021.4.14., 29. o.).

(4) Európai Élelmiszerbiztonsági Hatóság; peszticid-ellenőrzési program: a tervezés vizsgálata. EFSA Journal 2015;13(2):4005.

(5) SANTE/11312/2021 dokumentum.

(6) SANCO/12574/2014, Working Document on the summing up of LOQs in case of complex residue definitions (Munkadokumentum a meghatározási határok összeadásáról komplex szermaradék-meghatározások esetében).

(7) A Bizottság 2002/63/EK irányelve (2002. július 11.) a növényi és állati eredetű termékekben és azok felszínén található peszticid-szermaradványok hatósági ellenőrzésére szolgáló közösségi mintavételi módszerek megállapításáról és a 79/700/EGK irányelv hatályon kívül helyezéséről (HL L 187., 2002.7.16., 30. o.).

(8) A Bizottság (EU) 2016/127 felhatalmazáson alapuló rendelete (2015. szeptember 25.) a 609/2013/EU európai parlamenti és tanácsi rendeletnek az anyatej-helyettesítő és az anyatej-kiegészítő tápszerekre vonatkozó különös összetételi és tájékoztatási követelmények, valamint a csecsemők és kisgyermekek táplálásával kapcsolatos információkra vonatkozó követelmények tekintetében való kiegészítéséről (HL L 25., 2016.2.2., 1. o.).

(9) A Bizottság (EU) 2016/128 felhatalmazáson alapuló rendelete (2015. szeptember 25.) a 609/2013/EU európai parlamenti és tanácsi rendeletnek a speciális gyógyászati célra szánt élelmiszerekre vonatkozó különös összetételi és tájékoztatási követelmények tekintetében való kiegészítéséről (HL L 25., 2016.2.2., 30. o.).

(10) A Bizottság 2006/125/EK irányelve (2006. december 5.) a csecsemők és a kisgyermekek számára készült feldolgozott gabonaalapú élelmiszerekről és bébiételekről (HL L 339., 2006.12.6., 16. o.).

(11) A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás szerves részét képező, Írországról/Észak-Írországról szóló jegyzőkönyv 5. cikkének (4) bekezdése és 2. mellékletének 24. szakasza értelmében ezt a rendeletet Észak-Írország tekintetében az Egyesült Királyságra és az Egyesült Királyságban is alkalmazni kell, és a tagállamokra való hivatkozásokat úgy kell értelmezni, hogy azok Észak-Írország tekintetében magukban foglalják az Egyesült Királyságot is mindaddig, amíg az említett jegyzőkönyv alkalmazandó.